Den Korykiske Hule
Den Korykiske Hule er en ca. 60 m dyb og 20 m høj, naturlig hule i Parnassosbjerget i Grækenland, ca. 3 km nord for Delfi. Fra yngre stenalder indtil ca. 200 e.f.v.t. har man her ofret til Pan og bjergets nymfer. Ca. 25.000 knogler af bl.a. geder og får, en femtedel heraf med inskription til guder og heroer, og mange små kvindestatuer og krukker er levn af en helligdom, der gennem århundreder har været besøgt både af lokale, af pilgrimme og i forbindelse med bryllupsriter. Ved persernes angreb på Delfi i 490 f.v.t., under Den Græske Frihedskrig i 1830'erne og under 2. Verdenskrig har hulen pga. sin afsides beliggenhed været benyttet af græske guerillatropper.